மனிசா சிங் (இந்திய அமெரிக்கர்)

மனிசா சிங் (Manisha Singh) ஒர் அமெரிக்க வழக்கறிஞரும் அரசாங்க அதிகாரியும் ஆவார். 1971 ஆம் ஆண்டில் இவர் பிறந்தார். 2021 ஆம் ஆண்டு சனவரி மாதம் 20 ஆம் தேதி வரை அமெரிக்க அதிபர் டிரம்ப் நிர்வாகத்தில் பொருளாதார மற்றும் வணிக விவகாரங்களுக்கான உதவி வெளியுறவுச் செயலாளராகப் பணியாற்றினார். இதற்கு முன்னர், இவர் பொருளாதார வளர்ச்சி, எரிசக்தி மற்றும் சுற்றுச்சூழல் துறைக்கான தற்காலிக துணை வெளியுறவுச் செயலாளராகவும் பணியாற்றினார். 2020 ஆம் ஆண்டு  ஏப்ரல் மாதத்தில் அதிபர் டொனால்ட் டிரம்ப், மனிசா சிங்கை பொருளாதார ஒத்துழைப்பு மற்றும் மேம்பாட்டு அமைப்பிற்கான அடுத்த அமெரிக்கப் பிரதிநிதியாக, தூதர் தகுதியுடன் பரிந்துரைக்கவிருப்பதாக அறிவித்தார். 2021 ஆம் ஆண்டு சனவரி மாதம் 3 ஆம் தேதியன்று, அமெரிக்க மேல்சட்டசபை விதி XXXI, பத்தி 6-இன் கீழ் பரிந்துரை அதிபருக்கே திருப்பி அனுப்பப்பட்டது.

ஆரம்பகால வாழ்க்கையும் கல்வியும்
மனிசா சிங் இந்தியாவில் உள்ள பந்த்நகரில் பிறந்தார். புளோரிடாவின் லேக் ஆல்ஃபிரடில் வளர்ந்தார். அங்கு இவரின் தந்தை புளோரிடா பல்கலைக்கழகத்தில் பேராசிரியராக இருந்தார். மனிசா சிங்கிற்கு ஒரு சகோதரியும் உள்ளார். ஆபர்ன்டேல் உயர்நிலைப் பள்ளியில் படிக்கும்போது, ​​மனிசா சிங் ஒரு பள்ளிப் பயணத்தின் போது நாடாளுமன்ற உறுப்பினர் ஆண்டி அயர்லாந்தை சந்தித்தார். சிங் மியாமி பல்கலைக்கழகத்தில் அரசியல் அறிவியலில் இளங்கலைப் பட்டம் பெற்றார். பின்னர் புளோரிடா பல்கலைக்கழகத்தில் உள்ள ஃபிரெட்ரிக் இயி. லெவின் சட்டக் கல்லூரியில் சட்ட முனைவர் பட்டமும், அமெரிக்கன் பல்கலைக்கழகத்தில் உள்ள வாசிங்டன் சட்டக் கல்லூரியில் பன்னாட்டு சட்ட ஆய்வுகளில் முதுகலை சட்டப் பட்டமும் பெற்றார்.
தொழில்
தனியார் துறையில், மனிசா சிங் ரீட் சுமித் மற்றும் சுகுயர் பேட்டன் போக்சு ஆகிய நிறுவனங்களில் வழக்கறிஞராகப் பணியாற்றினார். புஷ் நிர்வாகத்தின் போது, ​​சிங் பொருளாதார, எரிசக்தி மற்றும் வணிக விவகாரங்களுக்கான பணியகத்தில் துணை உதவிச் செயலாளராகப் பணியாற்றினார். மேலும், அவர் ஜே.பி. மோர்கன் சேசு & கோ நிறுவனத்தில் பன்னாட்டு அரசாங்க உறவுகள் குழுவில் ஒரு நிர்வாக இயக்குநராகவும் இருந்தார். 2018 ஆம் ஆண்டு செப்டம்பர் மாதத்தில் கீத் இயே. கிராக்கு வெளியுறவுத்துறை துணைச் செயலாளராக உறுதி செய்யப்படும் வரை, மனிசா சிங் பொருளாதார வளர்ச்சி, எரிசக்தி மற்றும் சுற்றுச்சூழல் பாதுகாப்புக்கான தற்காலிக வெளியுறவுத்துறை துணைச் செயலாளராகவும், குறைதீர்ப்பாளராகவும் குடியரசுத் தலைவரால் நியமிக்கப்பட்டார். 45ஆவது ஜி7 உச்சிமாநாட்டிற்கான வெளியுறவுத்துறை துணை செர்பாவாகவும் இவர் பணியாற்றுகிறார்.

ஆலோசனை சபையால் ஒருமனதாக உறுதி செய்யப்பட்டு, 2017 ஆம் ஆண்டு நவம்பர் மாதத்தில் வெளியுறவுத் துறையின் உதவிச் செயலாளராகப் பதவியேற்ற இவர், பொருளாதார மற்றும் வணிக விவகாரங்களுக்கான பணியகத்தில் 200-எண்ணிக்கைக்கும் மேற்பட்ட ஊழியர்களைக் கொண்ட ஒரு குழுவிற்குத் தலைமை தாங்கினார். அந்தப் பதவிக்கு நியமிக்கப்பட்ட முதல் பெண்ணும் இவரே ஆவார். மேலும், உலகெங்கிலும் அமெரிக்காவின் செழிப்பு, தொழில்முனைவு மற்றும் புத்தாக்கத்தை மேம்படுத்துவதற்கு இவர் பொறுப்பேற்றிருந்தார்.

அமெரிக்க வெளியுறவுக் கொள்கைக் கழகத்தில் சர்வதேசப் பொருளாதார விவகாரங்களுக்கான மூத்த ஆய்வாளராகவும், வெளியுறவு உறவுகள் மன்றத்தில் ஒரு பதவிக்கால உறுப்பினராகவும் மனிசா சிங் இருந்தார்.

உதவி வெளியுறவுச் செயலாளர்
2018 ஆம் ஆண்டு செப்டம்பர் மாதத்தில் ஒரு நாடாளுமன்ற விசாரணையின் போது, ​​வெளியுறவுத் துறை உதவிச் செயலாளர் என்ற தனது பதவியில் இருந்தபடி, சிங் நாடாளுமன்றத்திடம் ஒரு விஷயத்தை நினைவூட்டினார். அதாவது, நவம்பர் மாத காலக்கெடுவுக்குள் உருசியா பன்னாட்டு இரசாயன ஆயுதச் சட்டங்களுக்கு இணங்கத் தவறினால், ஆகத்து மாதம் அறிவிக்கப்பட்ட கடுமையான தடைகளை அமல்படுத்த அரசாங்கம் தயங்காது என்று இவர் கூறினார்.
மேற்கோள்கள்

வெளி இணைப்புகள்

 Biography at State Department

பகுப்பு:1971 பிறப்புகள்
பகுப்பு:வாழும் மக்கள்
பகுப்பு:உத்தராகண்டு நபர்கள்
பகுப்பு:இந்திய அமெரிக்கர்கள்